****

OBJAVA ZA MEDIJE

**Svečano obilježeno 20 godina Udruge hrvatskih branitelja HEP-a**

**PREDSTAVLJENA MONOGRAFIJA „*HRVATSKA ELEKTROPRIVREDA U RATU ZA SLOBODU*“**

**ZAGREB, 4. PROSINCA 2015**. – **Povodom obilježavanja 20 godina postojanja** **Udruge hrvatskih branitelja Hrvatske elektroprivrede, na svečanosti u sjedištu HEP-a u Zagrebu predstavljena je monografija „*Hrvatska elektroprivreda u ratu za slobodu“*.**

Monografija je posvećena svim djelatnicima HEP-a koji su u Domovinskom ratu sudjelovali kao branitelji u ratnim postrojbama ili kao radnici na terenu, koji su velikim naporima osiguravali da građani Hrvatske u najtežim ratnim uvjetima imaju redovitu opskrbu električnom energijom.

U Domovinskom ratu poginula su 43 branitelja-zaposlenika HEP-a, dok je ukupna ratna šteta na elektroenergetskom sustavu Republike Hrvatske veća od 21 milijarde kuna.

Perica Jukić, predsjednik Uprave Hrvatske elektroprivrede d.d., izjavio je kako su djelatnici HEP-a u vrijeme Domovinskog rata pokazali snagu koja treba biti uzor putokaz u budućim vremenima. „*Njihova žrtva otpočetka nas je poticala da snažno sudjelujemo u obnavljanju ratom pogođenih područja, a danas u akcijama poput razminiranja miniranih područja izgrađujemo Hrvatsku za kakvu su se borili i dali svoj život*.“, izjavio je Jukić.

Davor Tomljanović, predsjednik Udruge hrvatskih branitelja HEP-a 1990.-1995., istaknuo je kako široj hrvatskoj javnosti nije poznato kako su tijekom Domovinskog rata brojni zaposlenici HEP-a u obavljanju svog posla ubijeni, ranjeni ili zarobljeni te poslije toga maltretirani u logorima.

 „*Ponosan sam na zaposlenike HEP-a koji su s puškom u ruci i ljubavlju u srcu branili Hrvatsku, no ništa manje nisam ponosan na naše kolege koji su s električarskim alatom u rukama i ljubavlju u srcu, branili Svjetlo. Ova monografija je zbog toga u najvećem dijelu spomenik baš njima*.“, izjavio je Tomljanović.

Udruga hrvatskih branitelja Hrvatske elektroprivrede 1990.-1995. broji više od tri tisuće članova. U povodu 15. obljetnice postojanja, Udruga je tiskala monografiju „*U obrani svjetla*“, koja je bila posvećena braniteljima-zaposlenicima HEP-a i samoj udruzi, dok je danas predstavljena monografija nastavak obilježavanja velikog doprinosa koji su HEP i njegovi zaposlenici dali u Domovinskom ratu.

Od svog osnutka HEP osigurava stabilnost elektroenergetskog sustava Republike Hrvatske, a kao jedna od najvećih kompanija u zemlji, svojim radom i investicijama snažno pridonosi razvoju cijelog hrvatskog gospodarstva.

Uz 20. obljetnicu Udruge branitelja, povod izlasku monografije je i 25. obljetnicu osnutka Hrvatske elektroprivrede kao javnog poduzeća u vlasništvu Republike Hrvatske. Nedugo nakon svog konstituiranja, temeljem prvih slobodnih višestranačkih izbora, Sabor Republike Hrvatske je 26. srpnja 1990. prihvatio Zakon o elektroprivredi, kojim je osnovana Hrvatska elektroprivreda.

Hrvatska elektroprivreda je ubrzo ostvarila tehničku samostalnost i puni međunarodni subjektivitet uz sudjelovanje u svim značajnim europskim i svjetskim elektroenergetskim asocijacijama, te je imala značajnu ulogu u stvaranju, obrani i obnovi države.

Kontakt: Sektor za korporativne komunikacija; e-mail odnosisjavnoscu@hep.hr; telefon: 01 6321 893

